གསུམ་པ།བོད་ཡུལ་མདོ་དབུས་ཁམས་གསུམ་ནས་འབར་བའི་མེ་ལྕེ་རེ་རེའི་ཁྲོད་ཀྱི་སྐད་ཡིག་སྲུང་སྐྱོབ་ཀྱི་འབོད་སྒྲ་རེ་རེའི་ཆེད་དུ་ཡིན།རང་ལུས་མེར་བསྲེགས་གཏོང་མཁན་མང་པོ་ཞིག་གིས་ཁ་ཆེམས་ནང་དུ་བོད་པས་བོད་ཡིག་སྦྱོངས།བོད་སྐད་གཙང་མ་ཤོད་སོགས་ཀྱི་འབོད་ཚིག་བཀོད་ནས་རེ་རེ་བཞིན་ཕེབས་སོང་།གནད་དོན་འདི་འདྲའི་མང་བོ་ཞིག་གི་འོག་ཏུ།ང་ཚོས་ད་དུང་ཅིའི་ཕྱིར་མ་ཤེས་ཁུལ་དང་མ་གོ་ཁུལ།ཡང་ན་སོ་སོའི་ཅིག་ཅིག་ཡིན་མདོག་བསྟན་ནས་སྐད་ཡིག་ལ་མི་སྒེར་ཁ་ཤས་ལ་དམིགས་བསལ་དགོས་ཞེས་བཤད་བཞིན་ཡོད་པ་རེད།བོད་ཀྱི་ངོ་ཚབ་མཚོན་མཁན་ཡིན་ཟེར་མཁན་ཞིག་གིས་མིང་རྟགས་ཐོག་མར་བླངས་ནས་རང་གི་ངོ་བོ་མཚོན་པའི་སྐད་ཡིག་དེ་རྗེས་སུ་ག་ལེར་སྦྱངས་ཚོག་ན།སློབ་གྲྭ་ཆེན་མོ་ཞིག་གི་མཐར་ཕྱིན་ལགས་རྟགས་སྔོན་ལ་བླངས་ནས་སློབ་སྦྱོང་རྗེས་ནས་བྱེད་རྒྱུ་ཡིན་ཟེར་བ་དང་གཅིག་པ་མ་ཡིན་ནམ།གནས་བབ་དེ་འདྲ་ཁས་ལེན་མཁན་གྱི་སྒྲིག་འཛུགས་ཤིག་དང་ལམ་དང་ལུགས་སྲོལ་ཞིག་འཛམ་གླིང་འདིར་ཡོད་དམ།